ГъащIэ узыншэм и телъхьэхэр
КъБР-м ЦIыхубэ хъыбарегъащIэ IуэхущIапIэхэмкIэ, жылагъуэ, дин зэгухьэныгъэхэмкIэ и министерствэм и лэжьакIуэхэм я узыншагъэр ирагъэфIэкIуэну мурад ящIри, министр Къумахуэ Мухьэдин я гъусэу ХьэтIохъущокъуэм и цIэр зезыхьэ жыг хадэм Iэпкълъэпкъыр зэщIэгъэкIыным хуэунэтIауэ ирагъэкIуэкI Iуэхугъуэхэм хэтащ.
КъуэщIысокъуэ Александр
ЦIыхур псэукIэ узыншэм къыхуезыджэ «Стимул» щIыналъэ жылагъуэ зэгухьэныгъэм и унафэщI, КъБКъУ-м щIэныгъэхэм щыхагъахъуэ и факультетым и декан, физиолог, геронтолог КъуэщIысокъуэ Александр и нэIэм щIэту я Iэпкълъэпкъым зрагъэукъуэдиящ балигъхэми сабийхэми. Абы кърихьэлIащ апхуэдэ Iуэхугъуэхэм япэу хыхьахэри пщэдджыжькIэрэ къэжыхьыныр хабзэ зыхуэхъуахэри.
Iэпкълъэпкъым зегъэукъуэдииным сыхьэт ныкъуэ текIуадэу аращ, дэтхэнэми ар и закъуи ищIыфынущ, нэхъыщхьэращи, абы и ужь махуэ псом гукъыдэжыр уи Iэпэгъуу щытынущ.
КъБР-м цIыхубэ хъыбарегъащIэ IуэхущIапIэхэмкIэ, жылагъуэ, дин зэгухьэныгъэхэмкIэ и министерствэм и лэжьакIуэхэм я щапхъэм гупыж зыщI дэтхэнэри ирикIуэфынущ, махуэку къэс сыхьэти 7-м ПащIэ Бэчмырзэрэ Мечиев Кязымрэ я фэеплъхэу ХьэтIохъущокъуэм и жыг хадэм итхэм деж екIуалIэмэ.
Пщыгъуэш Iэсият.
